جمهوریت غټ انتقام دی؟
ټولو ګوندونو فیصله کړې که حالات هر څنګه وي خو د انتخابانونو نه به نه په شاه کیږي. د پاکستان د بشري حقونو ادارې ایچ آر سي پي هم یو بیان کې د ترهګرو لخوا په سیاسي عمل بریدونو جمهوریت ته خطر بولي او وايي په روستیو کې اې این پي یواځې د ترهګرو د بریدونو ښکار ده
واشنګټن ډي سي — بهروز خان د یوې وړې دمې نه پس د پښتنو زړه پیښور یو ځل بیا د خپلو بچو په وینو ولمبولې شو. دا ځل بیا ترهګرو د ”عدم تشدد“ لپاره مشهورګوند عوامي نیشنل پارټۍ د پلویانو په جلسه برید وکړو. عقل يي نه مني چې دغه ځان وژونکې د څه په نوم او کوم جادو دی حد ته ورسوي چې په خپل وجود بارود وتړي، د خلکو منځ ته ورشي، ځان وچوي او په هر لورد چا پلار، زوی، مور یا ورور وغورځیږي. تازه مثال يي د زوړ ښار په منځ یکه توت کې د عوامي نیشنل پارټۍ په انتخابي جلسه ځانمرګي برید دی د دوه ماشومانو، یو صحافي، څلور پولیس واله سره سره پکې 19 کسان ووژل شو. او د 50 پوری ژوبل شویدي. د طالبانو ویاند احسان الله احسان سمدستی د دغه برید ذمه واري اخستې او وايي نور بریدونه به هم کوي. د طالبانو نه دا پښتنه راپورته کیږي چې په انتخابونو کې خو نورې سیاسي او مذهبي ګوندونه هم ددغه جمهوري نظام برخه دي نو بیا ولې یواځې اې این پي په نخه کیږي. د طالبانو په دغه ترهګرۍ د پاکستان او نړۍ د میډیا عکس العمل روان دی. او داسي ښکاري که ځنې سیاسي یا مذهبي مشرانو دغه پیښه نه هم غندله، خو د میډیا د شور په وجه مجبور شویدی چې که په نیم زړه هم دي. خو غندنه يي وکړ. په میډیا کې هم خلکو دی ته انتظار کړی چې څوک به دغه پیښه څنګه او کله غندي. د پاکستاني مطبوعاتو نه پرته په سوشل میډیا کې هم سخت غبرګون ښودل شوی چې د طالبانو او یا د طالب پلو د غندنې سره سره يي عوامي نیشنل پارټۍ سره همدردي ښودلې. په فیس بک او ټویټر خو قام پرستو، جمهوریت پلو او د بشري حقونو د مرستیالانو لخوا د غندنې لړۍ دوام لري. که یو خوا لیدل کیده چې د امریکه په باسټن ښار کې د میراتان په پایه کې د ترهګرۍ د پیښې روستو د امریکا اولس او حکومت په یو اواز دغه برید غندلې او د یو قام په حیث ودریدلي. نو دغه جذبه د پاکستان په مطبوعاتو ، سیاسي او مذهبي ګوندونو کې په اول کې په نظر نه راتله خو ورو په ورو د هر سیاسي او مذهبي ګوند لخوا د دغه پیښې غندنه په کلکو ټکوکې وشوه. چې د جمهوریت پلوو په ګټه تمامیږي. ددې سره سم د پښتونخوا نګران حکومت د ټولو ګوندونو یو شریکه غونډه هم په پیښور کې کړی چې د راتلونکې انتخابونو د پاره يي تګلاره ټاکلی. په دغه غونډه کې برخه اخستل او شریکې پریکړی هم د طالبانو دریځ ته یو قومي ځواب ګنړل کیږي. ټولو ګوندونو فیصله کړې که حالات هر څنګه وي خو د انتخاباتو نه به نه په شا کیږي. د پاکستان د بشري حقونو ادارې ایچ آر سي پي هم یو بیان کې د ترهګرو لخوا په سیاسي عمل بریدونو جمهوریت ته خطر بولي او وايي په روستیو کې اې این پي یواځې د ترهګرو د بریدونو ښکار ده. سره د ټولو اندیښنو او بریدنو سياسي ګوندونو د یو بل غټ چیلنج سره مخ دی او هغه دا چې د ووټ اچولو په ورځ څنګه رايي ورکونکي د ووټ اچولو مرکزونو ته روسول شي چې خپلو امیدوارانو ته ووټ واچوي.